b'\n_START_ARTICLE_\nHan Suyin\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nHan Suyinin is\xc3\xa4 oli kiinalainen ja \xc3\xa4iti belgialainen. He olivat kohdanneet Brysseliss\xc3\xa4, miss\xc3\xa4 is\xc3\xa4 opiskeli insin\xc3\xb6\xc3\xb6riksi, mutta muuttaneet sitten Kiinaan. Han Suyin syntyi Xinyangin kaupungissa syyskuussa 1917. Vuonna 1938 Han Suyin avioitui kiinalaisen upseerin Pao H. Tangin (Tang Paohuang) kanssa, josta tuli my\xc3\xb6hemmin kenraali. He adoptoivat tyt\xc3\xb6n, joka sai nimen Yungmei._NEWLINE_Han Suyin ty\xc3\xb6skenteli vuodesta 1931 konekirjoittajana Pekingin sairaalassa. Vuonna 1933 h\xc3\xa4n p\xc3\xa4\xc3\xa4si Yenchingin yliopistoon. Vuonna 1935 h\xc3\xa4n matkusti Brysseliin opiskelemaan luonnontieteit\xc3\xa4. Vuonna 1938 Han Suyin palasi Kiinaan, jossa h\xc3\xa4n ty\xc3\xb6skenteli amerikkalaisessa kristittyjen l\xc3\xa4hestyssairaalassa Chengduissa Sichuanissa. Vuonna 1944 h\xc3\xa4n meni Lontooseen opiskelemaan l\xc3\xa4\xc3\xa4ketiedett\xc3\xa4 Royal Free Hospitaliin ja valmistui MBBS:ksi (Bachelor of Medicine & Surgery) 1948. 1949 h\xc3\xa4n muutti Hongkongiin ty\xc3\xb6skentelem\xc3\xa4\xc3\xa4n l\xc3\xa4\xc3\xa4k\xc3\xa4rin\xc3\xa4 Queen Mary Hospitalissa. H\xc3\xa4nen miehens\xc3\xa4 oli sill\xc3\xa4 aikaa kuollut Kiinan sis\xc3\xa4llissodassa 1947._NEWLINE_Han Suyin avioitui 1952 brittil\xc3\xa4isen poliisin Leon Comberin kanssa ja muutti t\xc3\xa4m\xc3\xa4n kanssa Johoreen Malaijaan (nykyisin Malesia), jossa h\xc3\xa4n ty\xc3\xb6skenteli Johore Bahru General Hospitalissa ja perusti oman klinikan Johore Bharuun ja Upper Pickering Streetille Singaporeen. Vuonna 1955 Han Suyin oli mukana perustamassa Singaporeen Nanyangin yliopistoa. H\xc3\xa4n tarjoutui toimimaan yliopistossa l\xc3\xa4\xc3\xa4k\xc3\xa4rin\xc3\xa4 kielt\xc3\xa4ydytty\xc3\xa4\xc3\xa4n tarjouksesta ryhty\xc3\xa4 opettamaan kirjallisuutta. Kiinalainen kirjailija, yliopiston ensimm\xc3\xa4inen rehtori Lin Yutang, oli palkannut h\xc3\xa4net kirjallisuuden opettajaksi, mutta Han Suyin torjui tarjouksen viitaten "haluunsa tehd\xc3\xa4 uutta aasialaista kirjallisuutta, ei opettaa Dickensi\xc3\xa4". Vuonna 1955 my\xc3\xb6s h\xc3\xa4nen tunnetuin teoksensa P\xc3\xa4ivien kimallus (A Many-Splendoured Thing) sovitettiin elokuvaksi P\xc3\xa4ivien kimallus (Love is A Many-Splendoured Thing). Elokuvan samanniminen tunnuss\xc3\xa4velm\xc3\xa4 (suomennoksena \xe2\x80\x9dNiin paljon kuuluu rakkauteen\xe2\x80\x9d) on levytetty lukemattomia kertoja._NEWLINE_Comberin ja Han Suyinin avioliitto p\xc3\xa4\xc3\xa4ttyi eroon vain muutaman vuoden j\xc3\xa4lkeen, ja 1950-luvun lopulla Han Suyin meni uudestaan naimisiin, t\xc3\xa4ll\xc3\xa4 kertaa intialaisen sotilasinsin\xc3\xb6\xc3\xb6ri Vincent Ratnaswamyn kanssa. He asuivat jonkin aikaa Intian Bangaloressa ja my\xc3\xb6hemmin Hongkongissa ja Sveitsiss\xc3\xa4. Vuodesta 1956 Han Suyin on k\xc3\xa4ynyt Kiinassa l\xc3\xa4hes vuosittain.\n_START_SECTION_\nTeosten aihepiiri\n_START_PARAGRAPH_\nNykyajan id\xc3\xa4n ja l\xc3\xa4nnen kulttuuriset ja poliittiset ristiriidat ovat keskeisi\xc3\xa4 Han Suyinin teoksissa. H\xc3\xa4n k\xc3\xa4sittelee kamppailua Kaakkois-Aasian vapautumista ja nyky-Kiinan sis\xc3\xa4- ja ulkopolitiikkaa keisariajan p\xc3\xa4\xc3\xa4ttymisen j\xc3\xa4lkeen. Monissa h\xc3\xa4nen teoksissa on taustalla siirtomaa-aika It\xc3\xa4-Aasiassa 1800- ja 1900-luvulla._NEWLINE_H\xc3\xa4nen romaaninsa P\xc3\xa4ivien kimallus on tarina asumuserossa olevasta amerikkalaisesta toimittajasta, joka rakastuu euraasialaiseen l\xc3\xa4\xc3\xa4k\xc3\xa4riin.'